តុលាការ​កំពូល សម្រេច​ឲ្យ​បន្ត​ស៊ើបអង្កេត​លើ​អតីត​អ្នកកាសែត​អាស៊ី​សេរី​ក្នុង​ករណី​ចារកម្ម
មេធាវី​របស់​ពួកគេ​លើក​ឡើង​ថា តុលាការ​មាន​រយៈ​ពេល​រហូត​ដល់​មួយ​ឆ្នាំ​ចាប់​ពី​ពេល​នេះ​នៅ​ក្នុង​ការ​ស៊ើប​អង្កេត ប៉ុន្តែ​អ្នក​យក​ព័ត៌មាន​ម្នាក់​ដែល​រង​ការ​ចោទ​ប្រកាន់​នេះ គឺ​លោក យាង សុធារិន្ទ បាន​ចាត់​ទុក​សេចក្តី​សម្រេច​នេះ​ថា អយុត្តិធម៌ ហើយ​ប៉ះពាល់​សេរីភាព​ដើរ​ហើរ​របស់​លោក។ 
ភ្នំពេញ — ចៅក្រុមតុលាការកំពូល នៅព្រឹកថ្ងៃអង្គារនេះ បានសម្រេចឲ្យបន្តស៊ើបអង្កេតលើអតីតអ្នកសារព័ត៌មានអាស៊ីសេរីពីរនាក់ គឺលោក យាង សុធារិន្ទ និងលោក អ៊ួន ឈិន ទាក់ទងនឹងការចោទប្រកាន់រឿងចារកម្ម គឺបញ្ជូនព័ត៌មានឲ្យរដ្ឋបរទេស។ កាលពីសប្តាហ៍មុន នៅក្នុងសវនាការមួយ អ្នកយកព័ត៌មានទាំងពីរនាក់ បានស្នើសុំឲ្យតុលាការកំពូលបញ្ឈប់កិច្ចស៊ើបសួរក្នុងសំណុំរឿងចារកម្មនេះ ដែលពួកគេរងការចោទប្រកាន់ជិត៣ឆ្នាំមកហើយ។ កន្លងទៅ ពួកគេបានដាក់ពាក្យបណ្តឹងសារទុក្ខប្រឆាំងនឹងសេចក្តីសម្រេចរបស់សាលាឧទ្ធរណ៍ ដែលបានចេញ«សាលដីកាចាត់របៀប» ឲ្យបន្តកិច្ចស៊ើបសួរ ដែលមិនកំណត់រយៈពេលជាក់លាក់។ នៅព្រឹកថ្ងៃអង្គារនេះ ចៅក្រមលោក និល ណុន បានប្រកាសឲ្យបន្តស៊ើបអង្កេតសំណុំរឿងពាក់ព័ន្ធនឹងការចោទប្រកាន់ថា ពួកគេបានផ្តល់ព័ត៌មានឲ្យរដ្ឋបរទេស។ ការសម្រេចរបស់តុលាការកំពូល នាំឲ្យពួកគេលើកឡើងថា វានឹងប៉ះពាល់សិទ្ធិសេរីភាព និងខាតពេលវេលារបស់ពួកគេ ដើម្បីធ្វើកិច្ចការផ្សេងទៀត។ លោក យាង សុធារិន្ទ អតីតការីនិពន្ធរបស់វិទ្យុអាស៊ីសេរី មានប្រសាសន៍ថា នេះជាការសម្រេច«គួរឲ្យខកចិត្តមួយ និងអយុត្តិធម៌»សម្រាប់រូបលោក និងសហការីមួយរូបទៀត គឺលោក អ៊ួន ឈិន។ លោកបន្តថា ការសម្រេចនេះ ធ្វើឲ្យលោកមិនដឹងថារឿងក្តីរបស់លោក នឹងចប់ពេលណា ហើយលោកមិនអាចធ្វើដំណើរចេញទៅក្រៅប្រទេសបាន ដោយសារលិខិតឆ្លងដែនរបស់លោក ត្រូវបានអាជ្ញាធររឹបអូសយក។ លោកបន្តថា តុលាការគួរតែកំណត់ពេលវេលាជាក់លាក់នៃការស៊ើបអង្កេតនេះ។ លោកថា ការមិនកំណត់ពេលជាក់លាក់ នាំឲ្យលោកមាន«ភាពមិនច្បាស់លាស់ក្នុងការរស់នៅ»។ លោកថ្លែងប្រាប់VOAថា៖ «នៅពេលដែលតុលាការមិនមានភស្តុតាងគ្រប់គ្រាន់ក្នុងការដាក់បន្ទុកយើងខ្ញុំហើយ គួរតែទម្លាក់បទចោទលើយើងខ្ញុំ។ តុលាការដូចអត់បានពិចារណាលើចំណុចហ្នឹង»។ លោកបន្ថែមថា ករណីរបស់លោក អាស្រ័យលើស្ថានភាពនយោបាយនៅក្នុងប្រទេសកម្ពុជាផងដែរ។ នៅក្នុងសវនាការកាលពីសប្តាហ៍មុន ចៅក្រមជំនុំជម្រះ លោក និល ណុន បានលើកឡើងថា តុលាការកំពូលធ្លាប់ឲ្យមាននីតិវិធីបន្តការស៊ើបអង្កេតជាញឹកញាប់ ដោយសារច្បាប់មិនបានហាមឃាត់នោះទេ។ លោកបន្ថែមថា គោលបំណងសំខាន់នៃការឲ្យបន្តស៊ើបអង្កេតនេះ គឺដើម្បីស្វែងរកការពិតឲ្យឃើញ។ លោក សំ ចំរើន មេធាវីរបស់អ្នកសារព័ត៌មានទាំងពីរនាក់ ប្រាប់VOAថា ការស៊ើបអង្កេតបន្តនេះ អាចមានរយៈពេលមួយឆ្នាំទៀត ដែលលោកថា មេធាវីមានសិទ្ធិសុំបិទការស៊ើបអង្កេតក្នុងរយៈពេលមួយឆ្នាំ ចាប់ពីការសម្រេចរបស់តុលាការកំពូល។ លោកមានប្រសាសន៍ថា៖ «ជាទូទៅ ក្នុងរយៈពេលមួយឆ្នាំ បើគាត់[តុលាការ]អត់បិទ[ការស៊ើបអង្កេត] ក៏យើងសុំប្តឹងបិទដែរ។ យើងទុកពេលវេលាឲ្យចៅក្រមស៊ើបសួរ ស៊ើបមួយឆ្នាំ»។ លោក ណុប វី នាយកប្រតិបត្តិនៃសម្ព័ន្ធអ្នកសារព័ត៌មានកម្ពុជា ហៅកាត់ថាខេមបូចា បានចាត់ទុកការសម្រេចរបស់តុលាការកំពូលនៅថ្ងៃនេះ ធ្វើឲ្យប៉ះពាល់សិទ្ធិសេរីភាពរបស់ពួកគេបន្តទៀត។ លោកមានប្រសាសន៍នៅលើទំព័រហ្វេសប៊ុករបស់ខេមបូចាថា៖ «វាជាការសម្រេចមួយដែលផ្ទុយពីការរំពឹងទុករបស់យើង ដែលសង្ឃឹមថា ពួកគាត់មានសេរីភាព និងត្រូវបានផ្តល់នូវយុត្តិធម៌ ក៏ប៉ុន្តែផ្ទុយពីការគិតរបស់យើង តុលាការនៅតែបន្តនីតិវិធីដែលធ្វើឲ្យអ្នកសារព័ត៌មាន មិនអាចបន្តការងាររបស់ពួកគេដោយសេរីបាន»។ លោក យាង សុធារិន្ទ និងលោក អ៊ួន ឈិន អតីតអ្នកថតវីដេអូរបស់វិទ្យុអាស៊ីសេរី ត្រូវបានចាប់ខ្លួនកាលពីខែវិច្ឆិកា ឆ្នាំ២០១៧។ ក្រៅពីបទចោទចារកម្មនេះ ពួកគេក៏រងការចោទប្រកាន់ពីបទ«ផលិតរូបភាពអាសអាភាស»ផងដែរ។ បច្ចុប្បន្ននេះ អតីតអ្នកកាសែតអាស៊ីសេរីទាំងពីរនាក់ ត្រូវបានតុលាការអនុញ្ញាតឲ្យនៅក្រៅឃុំបណ្តោះអាសន្ន ដើម្បីរង់ចាំការជំនុំជម្រះក្តី បន្ទាប់ពីពួកគេបានជាប់ឃុំឃាំងក្នុងពន្ធនាគារប្រមាណ១០ខែ៕